3
Yeisu be Nikodimo tetelidi
1 E koroto tayamo Parisi yoina Nikodimo. Tauyana Diyuu adi tovakumgo tayamo. 2 Ame tauyana sabamgo goi ima Yeisu yaina idigo kana,
‘Tovatulúkwana Toolagaim, kayagoi bego kom tovatulúkwana tayamo Yaubada goi kuma. Moitamo. Neta Yaubada kom taiyao geya, e aba kinana kuguuinuwedi geya itoboinemta kuguinuwedi.’
3 Go iya Yeisuyana idigo kana,
‘Im bóbwara moitamo go, ame alatuuwokoim kunōve: Avatauwa neta geya sibibinamneta, geya itoboinedita bei Yaubada ina kalibúbuna sigite.’†
4 Go iya Nikodimoyana kana,
‘Yau bogina akaitomoya go! Manakaegu abibinamna? Manakae? Sinagu gamona goi aiyuwoina asiumna abíbina ae? Geya itoboineguta!’
5 Go iya Yeisuyana kana,
‘Moe moitamo go, ame alatuuwokoim kunōve: Avatauwa neta bwae goi‡ be nakae Baloma Kimaasabaina goi geya sibibineta, geya itoboinedita Yaubada ina kalibúbuna goi sisiu.† 6 Avatauwa neta sakava goi sibíbina, moe sakava ana dadava. Go avatauwa neta Baloma Kimaasabaina goi sibíbina, moe baloma ana dadava. 7 Taabu kukaaināopa bego yau kagu,
“Itoboinem kubibināmna.”
8 Gwa! Nako goi yágira latuwona itowo, nakae itowo, e butukáona tanove go, geya tayagoiyeta nako imamaima o nako inonoina. Tauna kom nakae neta Baloma Kimaasabaina goi kubíbina. Ina paisewa geya kugiteyeta go, ina paisewayana myana kuulotowo.’
9 Go iya Nikodimoyana idigo kana,
‘Go bibinamna manakaena isowóduwo?’
10 Go iya Yeisuyana idigo kana,
‘Iyaa! Manakae? Kom bego Isileli tubunao idi tovatulúkwana go, ame vatulukwanayadi geya kuyagoidita ae? 11 Moe aba kainaopa gagaina go, ame alatuuwokoim kunōve: Kaga kaayagoi kaabobore; kaga kagitegite katalavaite yaimi go, ima talavaitayana geya konumiseyeta. 12 Kaga kaga sisowóduwo poyapoya goi manudi alatuwokoimi go, geya konumiseguta. Tauna kaga neta yábana manuna alatuwokoimi, bei manakaemi konumisegu? 13 Ame pasina itoboinegu Yábana manuna avatulúkwana: Geya vatau tayaamo bogina ituko ina Yábana goi bego dogoiyadi Yábana manuna iyagoidi, go sem Tomalatomota Yábana goi isou ima anetava itoboine dogoiyadi iyagoidi. 14 Boi nimatu yoyowo goi Mosese barasa ikabi, moteta imadagi. Ikavava, aitakeo goi itupatuko. Ikavava, ikatulagasi, e bei avatauwa neta motetayana sipotepote, geya sikamaseta, go sem maa yawoidi sikaaiyaka.† E nakae itoboine bei Tomalatomota sikatulagasi 15 bego avatauwa neta Tauyana sinumise, e maa yawoidi vata.’†
16 Ame moitamo. Yaubada da poyapoya imatakoiyeda ame nakae: Natuna kaakesaina†a ikasale†b bego avatau neta inumise, bei geya ikamaseta, go sem maa yawoina vata.†c 17 Moitamo. Yaubada Natuna ietune ima poyapoya ame goi geya kada bego da poyapoya itakinoida toogoyoida ida goyo pasidi geya, go sem bego Natunayana goi iyaveda.† 18 Avatauwa neta Natunayana siinumise, itakinoidi todedevidi. Ego avatauwa neta Yaubada Natuna kaakesaina† geya sinumiseyeta, bogina itakinoidi toogoyoidi. 19 E takinonayana unana ame: Mavadayana bogina ima poyapoya ame goi go, tomota nuwodi geya ikabiyeta, go sem mamaníwana nuwodi ikabi. Idi nuwokabiyana moe idi guinuwa goyogoyoidi pasidi. 20 Moitamo. Avatauwa neta goyo siguuinuwe, Mavadayana sikaolilive, tauna bei geya sisiuta, govila bei idi guinuwa itapasigidi. 21 E kidi go avatauwa neta Yaubada ana Nanamsa Mooitamoina siguuinuwe, Mavadayana simeko bego idi guinuwa ikaiwoduwedi bego tomota liliudi siyagoi idi guinuwayadi moe idi spwagógana Yaubada yaina goi pasina siguuinuwedi.
Iyoni tosayóyova be Iyoni togínina
idi talavaita Yeisu manuna
22 Moe dogoiyadi sikavava, Yeisu be kai ina tovatotowanayao taiyao kana Yudiya goi. Amoko goi taiyao kakaaiyaka go, ina lovina goi tomota sima kasaayoyoidi. 23 Ego Iyoni nakae. Bwae gagaina asa Ainoni Salim kikina goi ikaaiyaka, tauna tomota sina amoko goi Iyoni isaayoyoidi. 24 Amo tutayana Iyoni nava deri goi geya sivaisiuyeta.†
25 E tauna kidi Iyoni ina tovatotowanayao be Diyuu koroto tayamo taiyao sikaumakimaki goyo ana kimavada manuna. 26 Tuwo Iyoni ina tovatotowanayaoyadi sima Iyoniyana yaina sidigo kadi,
‘Tovatulúkwana Toolagaim, koroto kunuuwaisi boi Iyoridani ta dadava goi taiyao kokaaiyaka nakae boi bogina kukamooitamoe? E kunōve. Korotoyana ame tuta boda isaayoyoidi. Madabokiidi sinonoina Tauyana yaina goi. Tauna geya simamaima kom yaim.’
27 Go iya Iyoniyana idigo kana,
‘Geya vatau tayaamo kébana, nakona toolagaina gea toosobuna, ibabane neta kina Yaubada geya iviniyeta. 28 Komi toinimi itoboinemi kotalavaitegu bego boi adigo kagu,
“Yau Guyau geya,† go sem Yaubada ietunekumgoiyegu ama be amo Tauyana ina sowóduwo manuna akatubayasi.”
29 Aba gita tayamo aguinuwe: Korotoyana tonai nakae bei inai. Yau siyana nakae. Yau aatáoya tauyana atuuyaosi bego ima. Tutayana tonaiyana isowóduwo, siyana bei iuyáwana gagaina tutayana tonaiyana niyana inove. Yau nakae auyáwana gagaina tutayana korotoyana ina guinuwa valena kutaalavaite anove. 30 Tauyana itoboine ietoolagaina go, yau aetoosobugu.’
31 Avatau neta maeko goi ima, e tomota liliuda yaida goi iya toosakina. Avatau neta poyapoya goi ima, moe guma poyapoya nakae poyapoya ana nanamsa kaka ibobore. Avatau neta yábana goi ima toosakina. 32 Kaga bogina igite be nakae inove, moe italavaite go, ina talavaitayana geya vatau tayaamo iuyaone. 33 Avatauwa neta ina talavaitayana siuyaone, e sikamoitamo bego Yaubada aba numisa. 34 Ame moitamo. Yaubada Natuna ietune ima ina livala italavaitedi. Bogina kuyagoi. Yaubada Balomaina ivakayaodeivatae. 35 Gwa! Yaubada Natuna nimana goi kaga liliuna iyatoidi† unana Natunayana imatakoiye. 36 Avatauwa neta Natuna siinumise, tauyadi bogina maa yawoidi vata. Ego avatauwa neta Natuna geya sikabikaoneyeta, yawoidi vata bei geya sibabaneyeta, go sem Yaubada ina egamogamogu ikaaiyaka tauyadi yaidi goi.
† 3:3 Madiu 18:3; Maki 10:15; Luke 18:17; Iyoni 3:5. ‡ 3:5 Bwae goi: Ame nakona livalakaibala da Giriki niyadi goi. Ana yagoina moe manakaeda tabíbina. Tutayana tomota ibíbina, mainao bwae vavina goi isowóduwo namliyeta gómana isowóduwo. Tauna bwae goi tabíbina moe sakava ana dadava idigedige go, Baloma Kimaasabaina goi moe baloma ana dadava goi. † 3:5 Iyoni 3:3. † 3:14 Yoyowo 21:4-9. † 3:15 Iyoni 3:16, 6:47, 20:31; 1 Iyoni 5:13. †a 3:16 Iyoni 1:18, 3:18; 1 Iyoni 4:9. †b 3:16 Aba Vatowo 22:2,12,16; Iyoni 1:14. †c 3:16 Iyoni 3:15, 6:47, 20:31; 1 Iyoni 5:13. † 3:17 Luke 19:10; 1 Timoti 1:15. † 3:18 Iyoni 1:18, 3:16; 1 Iyoni 4:9. † 3:24 Madiu 14:3; Maki 6:17; Luke 3:19-20. † 3:28 Iyoni 1:20. † 3:35 Madiu 11:27; Luke 10:22.