3
Adama be Ivi idi kapipilova be adi liuna tetelidi
1 E moteta tonuwosinapu gagaina. Nakae woiwoi madabokidi Yauwe Yaubada iwoodugudi ikalisavedi. Tauyana ima vavina ilatuwoko idigo kana,
‘¡Iyaa! ¿Moitamo Yaubada idigodigo bego alova keuwoidi madabokiidi tánuwo sinaena taabu kookanīdi, ae?’†
2 Go kina vavinayana idigo kana,
‘¡Geya! Tánuwo alovaidi keuwoidi mama tagona kakanidi. 3 Alova tayamo tánuwo nauyayanaina goi ikaaiyaka manuna Yaubada idigo kana,
“Taabu keuwoina kokanikāni be taabu kobiisikōne, govila bei kokámasa.” ’
4 Go kina motetayana idigo kana,
‘¡Geya kokamaseta. Geya toina! 5 Moitamo. Yaubada iyagoi tutayana keuwoinayana kokani, nukotomi bei ikipolaledi, e komi basaleliuyao nakae, dedevina be goyo koyagoidi.’
6 Tuwo vavinayana ikandolaga alova keuwoina igite dedevina awoinu manuna, ana kaigigita dedevina yaina be ana kaika goi itoboine nuwopolala ikabi, tauna iyale. Tuwo moitamo keuwoina tayamo iguwe, e ikani. Ikavava, monena nakae tayamo ivini‡ ikani. 7 Sikani ikavava, mainao adi taiyuwokova nukotodi ikipolaledi,† tauna siyagoi sipawaku. Tuwo lao vagana siguledi, sigilumidi adi tabodaboda. 8 Sigíluma ikavava, lavilavi Yauwe Yaubada aena butukáona sinove tánuwo goi ivaabebeo. Tuwo kidi alova nauyayanaidi goi sivatamtamumuye. 9 Ago Yauwe Yaubada korotoyana itumadade idigo kana,
‘¿Kom nakoim?’
10 ‘Tánuwo goi aem butukáona anove go, apawaku, tauna amatoita, tuwo avatamtamumuyem’, korotoyana kaena.
11 Go Yaubada idigo kana,
‘¿Avatau ilatuwokoim bego kom kupawaku? ¿Manakae? ¿Alovayana keuwoina asanaabodem bogina kukani?’
12 ‘Vavinayana boi kuuvinigu, alova keuwoina ivinigu akani’, korotoyana kaena.
13 Tuwo Yauwe Yaubada vavinayana ilatuwoko idigo kana,
‘¡Iyaa! ¿Kaga unana moe nakae kuguinuwe?’
‘Moteta ikatubaugu, akani’, vavinayana kaena.†
14 Tuwo Yauwe Yaubada itáoya, motetayana ilatuwoko idigo kana,
‘Moe im guinuwa pasina akatubolatem.
Yoguyogu madabokiidi yaidi goi kom amta sikasilaliyem.
Yawoim madabokina gamom goi bei kudaladala,
e poyapoya tobum goi bei ikaaiyaka.
15 Go vakaleya kom be vavinayana nauyayanaimi goi bei ayato.
Kom im boda†a be tauyana ina boda‡ nakae bei sivaakaleya.
Ago kina ina bodayana bei dabam ikaumotui go,
tauyana aegedugeduna kom bei kukalimotui.’†b
16 E vavinayana ilatuwoko idigo kana,
‘Im venátuna ana gedageda bei avaituwe gagaina,
tauna mam gedageda natumowo kuvenatunidi.
Im yala bego monem kulovinae go,
tauyana bei ilovinaem.’
17 E Adama‡ ilatuwoko idigo kana,
‘Kom pasim poyapoya akatubolate
unana monem sopana kukabikaone,
e keuwoinayana boi asanaabodem taabu kukanikāni go,
tuwo kukani.†
Yawoim ana madabokina goi bei mam gedageda
kukokōila gagaina bego avam kubabane.
18 Go náuna nakae taliboibo poyapoyayana goi
bei sitabo manum.
Ago pai be awoinu bei kukakáika.
19 Mam mosali bei kupaaisewa gagaina
bego avam kubabane ana kadókana kukámasa,
e kwaluvila kuna poyapoya goi.
Bogina kuyagoi. Poyapoya goi aodugum.
Moitamo. Kom taum poyapoyayana ana vaituwo,
tauna bei kwaluvila kuna poyapoyayana goi.
Tutayana kukámasa,
bei kumalapoyapoyamna.’
20 E korotoyana monena tomota liliudi unadi, tauna ivayou Ivi.‡ 21 E Yauwe Yaubada yoguyogu sakavaidi ikabidi, Adama ma monena adi kwama imadagidi, ivalosidi.
22 E Yauwe Yaubada idigo kana,
‘¡Iyaa! ¡Tomotayadi bego kita nakae, dedevina be goyo siyagoidi! ¡Tuwo tasanabodēdi bei geya itoboinedita yawana vata alovaina keuwoina sikabi, govila bei sikani sikaiyako vata!’†
23 E tuwo moitamo tánuwo Ideni goi ivalilivedi sina go, Adama poyapoya goi bei ibágula. ¡Ego amo poyapoyayana goi boi Yauwe koroto iwodugu! 24 Tuwo ivatapiyedi ikavava, e tanuwoyana Ideni ana kaba siu goi moe bomatu dadavina yábana ana tomatakavatayao† iyatoidi. Tayamo sisi yeu sabeninimina iyato go, sisiyana ikaivivilo bego aba siu itubode. Moe dogoiyadi iyatoidi bego geya vatau tayaamo bei tanuwoyana goi isiu ina yawana vata alovaina keuwoina ikabi, ikani.
† 3:1 Nuwogau 12:9, 20:2. ‡ 3:6 Monena nakae tayamo ivini: Isileli tubunao niyadi goi ame geya imavadeta. Kidi kadi, ‘Vavina taiyao.’ Nakona ame Adama ikaaiyaka tutayana moteta ina vavina ikatubau. Go aiyuwoina nakona Adama geya ikaiyaketa. † 3:7 Luke 24:31. † 3:13 2 Korinta 11:3; 1 Timoti 2:14. †a 3:15 Aba Vatowo 22:17-18. ‡ 3:15 Im boda be tauyana ina boda: Isileli tubunao niyadi goi kadi, ‘Peleleotum be tauyana peleleotuna’ go, moe tomota idigedige. Livala peleleotu nakona tomota tayamo idigedige o badabadaidi iidigedi go, geya imavadeta. Tauna ana yagoina aiyuwo. Ana yagoina tayamo moe im boda tayamo o tadigo kada, ‘Tubum tayamo.’ Go ana yagoina aiyuwoina moe im bodao o tadigo kada, ‘Tubumowo badabadaidi.’ Neta ana yagoina moe im boda, ame nakona Guyau Yeisu idigedige. Neta ana yagoina im bodao, moe Eberamo tubunao iidigedi. Nakona ana yagoina aiyuwo sikaaiyaka livalayana goi. †b 3:15 Nuwogau 12:17. ‡ 3:17 Adama: Ame youyana ana yagoina moe koroto o tomota. † 3:17 Iberiu 6:8. ‡ 3:20 Ivi: Ame youyana Isileli tubunao niyadi go, ana yagoina moe yáwana o aiyaka. † 3:22 Nuwogau 22:14. † 3:24 Tateta 25:18; Iberiu 9:5.