10
Nowa natunao adi liliu
1 Ame Nowa natunao koroto Semi, Em be nakae Diyepeta adi liliu. E mluwa mlina goi tauyadi sisusáila go, natudiyao be tubudiyao ame nakae:
2 Diyepeta natunao koroto ame nakae: Gomeri, Megogi, Madai, Yavani, Tubali, Mise be Tirasi.
3 Gomeriyana tubunao koroto ame nakae: Asikenasi, Ripata be Togarama.
4 Yavaniyana natunao koroto ame nakae: Elisa, Tasisi, da Kitim be nakae da Dodanim.
5 Ame tauyadi goi boda sisusáila go, négwasa kikina be nakae simla situgidagidalidi, e silokasa. Idi lokasayana goi niyadi ituli ituli, adi dala ituli ituli be nakae idi kaba lovina ituli ituli.
6 Em natunao koroto ame nakae: Kosa, Itipita, Puta be Kenani.
7 Kosayana natunao koroto ame nakae: Seba, Abila, Sabita, Reyama be Sabataka.
Reyamayana natunao koroto ame nakae: Siba be Dedani.
8 E kina Kosayana tubuna koroto tayamo yoina Nimrodi. Nimrodiyana tokaalikaina tayamo poyapoya ame goi. 9 Yauwe matana goi Nimrodiyana tovakauko tokaalikaina. Tauna tauyana tomota adi kaba katutúkwana. Avatau neta nakae iguuinuwe tomota siyapaliye kadi,
‘Tauyana Nimrodi nakae; tauyana tovakauko tokaalikaina Yauwe matana goi.’
10 E mainao Nimrodiyana ina kaba lovina asa yoidi ame nakae: Babeli, Ereka, Akadi be nakae Kalane moe Sinari‡ sinaena. 11 Amo asayana goi ina Asiriya. Amoko goi asa yoidi Ninivei, Rekobota Ira be Kela ilokasa. 12 Asa Reseni nakae ilokasa. Moe asayana gagaina go, Ninivei be Kela nauyayanaidi goi ikaaiyaka.
13 Kina Itipita tubunao ame nakae: Da Luda, da Anam, da Leyaba, da Napatui, 14 da Paterusi, da Kasilue (niga ame tauyadi goi da Palisiti sisowóduwo) be da Kapatori.
15 Kina Kenani natunao koroto ame nakae: Saidoni botomoya be nakae siyana Eta. Niga go tubudiyao sisowóduwo idi bodao yoidi nakae.
16 Kenani tubunao boda tamo tamo yoidi ame nakae: Da Iyebusi, da Emori, da Giragasi, 17 da Ivai, da Araki, da Sini, 18 da Aravada, da Samari be da Emati.
Niga go Kenani tubunao dala tamo tamo sisapa. 19 Tuwo Kenani tubunaoyadi adi túwana ivatowo Saidoni goi ina Garara, moe Gasa goi. Ana papaeva nakae Sodoma, Gamora, Adima be Siboim goi ina asa Lasi goi.
20 Amo tauyadi Em natunao be nakae tubunao. Dala tamo tamo toinidi idi kasa sikaaiyaka, idi kaba lovina ituli ituli be nakae tamo tamo niyadi ituli ituli.
21 Semi, tauyana ana gómana Diyepeta, nakae isusáila, natunao badabadaidi go, tauyana tubuna tayamo yoina Iberi.‡ Tauyana tubunao badabadaidi.
22 Semiyana natunao koroto ame nakae: Elam, Asuri, Arepakadi, Luda be Aram.
23 Aramyana natunao koroto ame nakae: Uso, Uli, Geteri be Mise.
24 Arepakadiyana natuna koroto moe Selaka. Selakayana natuna koroto moe Iberi.
25 Iberiyana natunao koroto adi taiyuwo. Tayamo yoina Pelega‡ unana amo tutayana tomota da poyapoya madabokidi sisapa, tauna yoina Pelega. Natuna aiyuwoina yoina Iyokitani.
26 Iyokitaniyana natunao koroto ame nakae: Alimodadi, Selepa, Asamavete, Yaraka, 27 Adoram, Usali, Dikila, 28 Obali,‡ Abimaeli, Siba, 29 Opira, Abila be Iyobabi. Ame tauyadi Iyokitani natunao koroto.
30 Tauyadi idi kasa Mesa ina Separi, moe bomatu dadavina. 31 E moe tauyadi Semi natunao be nakae tubunao, adi dala ituli ituli, niyadi ituli ituli, idi kaba lovina ituli ituli nakae idi kasa ituli ituli.
32 E moe tauyadi madabokidi Nowa natunao be nakae tubunao adi liliu ituli ituli goi. Boi mluwa mlina sisapa sina poyapoya ana madabokina goi sikaaiyaka.
‡ 10:10 Sinari: Ame asayana youyuwoina moe Babiloniya. ‡ 10:21 Iberi: Iberi tubunao niga sisowóduwo go, ina boda yoidi Iberiu (Aba Vatowo 10:24). ‡ 10:25 Pelega: Ame youyana Isileli tubunao niyadi goi ana taiyakeka nakae Sapa. ‡ 10:28 Obali : 1 Tétala 1:22 goi ame youyana moe Ebali.