3
Sabati goi Yeisu koroto nimana
napanapaina ikideedevine tetelina
(Madiu 12:9-14; Luke 6:6-11)
1 Aiyuwoina Yeisu ikaluvilamna ina Diyuu idi kaba tugúguna goi isiumna.† Koroto tayamo amoko goi ikaaiyaka, nimana napanapaina go, kaamasina. 2 Kidi Parisi nakae sikaaiyaka, Yeisu sidumaakavate; latuwodi sigite neta Sabati goi korotoyana bei ikidedevine. Idi dumakavatayana bego itoboinedi Yeisuyana sikamamaetali Sabati ana lovina ana tokapipilova. 3 Tuwo ikandobala korotoyana igite, ilatuwoko idigo kana,
‘Kom nimam kaamasina, tomota nauyayanaidi goi kutāoya!’
Tuwo moitamo tomota nauyayanaidi goi itáoya 4 go, Yeisu itugavila, Parisiyadi ilatuwokoidi idigo kana,
‘Manakae? Itoboineda Sabati goi tavaita gea tayogedageda? Tomota yawoina tayave gea takaumate?’
Kidi go Parisiyadi situgau. 5 Tuwo Yeisu mana egamogamogu imatavilavila go, nuwona imou gagaina idi dabakasa pasina. Tuwo itugavila korotoyana ilatuwoko idigo kana,
‘Nimam kuyosāle!’
Tuwo moitamo nimana iyosale go, bogina idedevina. 6 Kidi Parisiyadi sitáoya, aba tugugunayana goi sisowóduwo sina Erodi ina bodao taiyao silosinapu manakaedi bei Yeisu sikaumate.
Tomota liliudi Yeisu sigite
sitainasiye go, dimoni sikinane
(Maki 3:7—5:20)
Yeisu ina togaga
tomota be dimoni siikinane tetelina
7-8 Yeisu ina tovatotowanayao ikabidi, amo asayana sikalave, siiwo sina Galili labutabutaina goi. Go boda gagaina sinove kaga liliuna Yeisu bogina iguinuwedi, tuwo sima Tauyana sisabokuliye. Bodayadi Galili goi, Yudiya goi, Yerusalema goi, Idumeya ana dadava goi be nakae kidi Iyoridani go, bomatu dadavina asaina madabokidi goi sima. Aiyuwoina maniyedi Taya be Saidoni kikidi goi sima. 9 Tuwo Yeisu ina tovatotowanayao ilatuwokoidi idigo kana,
‘Kewou kokābi kōme bei itoboinegu asowoya boda pasidi, govila bei bodayadi sivatuvagivagígina yau yaigu.’†
10 Moitamo boda gagaina. Tokatówana badabadaidi bogina ikidedevinedi, tauna tokatówana liliuudi siketoiya vagivagígina sima latuwodi Yeisu sibisikone.
11 Go ava dimoniva neta tomota yaidi goi sikaaiyaka go, Yeisu sigite, e tomotayadi sikinagovedi, e Yeisu matana goi aedi sivatugúyala go, sipodeda, sidigo kadi,
‘Kom Yaubada Natuna!’
12 Go kina Yeisu ilovinaedi idigo kana,
‘Taabu kotaalavāita bego yau avatau.’
Yeisu ina vamoleyanayao
yawou aiyuwo ikiinavedi tetelina
(Madiu 10:1-4; Luke 6:12-16)
13 Niga ituko ina koya goi go, ava tomotava bogina ikinavedi iduduwedi sima yaina. 14 Ago koroto yawou aiyuwo ikawoidi be nakae ivayokoidi kidi ina vamoleyanayao. Nakae iguinuwe bego Tauyana sivakitau go, ivamoleyedi sina asa maniyedi goi Vala Dedevina sitalavaite 15 be nakae madi lovina dimoni sivatapiyedi.
16 E yawou aiyuwo iikawoidi yoidi ame nakae:
Saimoni (tauyana youyuwoina moe Pita),
17 Sebedi natunao Yemesa ma siyana Iyoni go, Yeisu ivayokoidi Bowanega. (Bowanegayana ana kaigavila moe kidi palapala nakae.)
18 Tuwaina Anduru, Pilipo,
Batolomiu, Madiu,
Tomasi, Alipiyo natuna Yemesa,
Tadiyasi be nakae ituli ta Saimoni (boi tauyana Isileli tubunao idi kaba lovina ana tokokóila).
19 Tuwaina Yudasa guma Keriota; tauyana nava bei Yeisu inuwotuluye.
Yeisu ina bodao be nakae Mosese
ina tovatulukwanayao Yeisu sitaainasiye tetelina
(Madiu 12:22-32, 12:46-50; Luke 8:19-21, 11:14-23)
20 Niga Yeisu ikaluvila ina ina vada Kapaneumi goi go, aiyuwoina boda gagaina sitaligógana simamaima yaina. Tauna Yeisu mana tovatotowanayao geya itoboinedita siwaiwasi be sikáika. 21 Go tutayana ina bodao valena sinove, sima bego siyoisi sinave; idi nuwonúwana kadi, ‘Nakona iyaluwo.’
22 Kidi go Yaubada ina Katukeda ana tovatulukwanayao maniyedi Yerusalema goi sisou sima latuwodi bego Yeisu ina paisewa sigite. Tauyadi sidigo kadi,
‘Beyelisebuli moe dimoni idi tolovina, e Yeisu ikiinagove. Tauyana dimoni ivataapiyedi go, moe Beyelisebuliyana ina togaga kaka goi ivataapiyedi siisowóduwo.’†
23 Go Yeisu iduduwedi sima livalakaibala goi ivatulukoidi idigo kana,
‘Manakae? Kaleya bego toinina ina bodao ivatapiyedi? Neta nakae iguuinuwe, bei ineneta. 24 Ava kaba lovina neta sinaena tomota siilivisi, moe aba lovinayana bei isou. 25 Bodayáuwo nakae. Neta sinaedi tomota siilivisi, tomotayadi geya itoboinedita taiyao sitaoyakavata, go sem bei sisapa. 26 Ada Kaleya nakae. Neta toinina ina bodao ivakaleyedi, bei silivisi. Go moe kaga ana dedevina? Geya itoboineyeta itaoyakavata, go sem nava bei ikavava. 27 Yau dimoni avataapiyedi go, geya kada tauyana ina togaga goi avataapiyedi. Aba gita tayamo aguinuwe bei koyagoi Yaubada Balomaina goi dimoni avataapiyedi. Ada Kaleya koroto toogilúluna nakae. Geya vatau tayaamo itoboine togilulunayana ina vada goi isiumo bei konana ivainaoidi. Go koroto tayamo neta togilulunayana ina vada goi isiu go, mainao ivasobusobuye namliyeta baige nimana aena iyowóidi, e itoboine bei konana ivainaoidi. E yau nakae. Ada Kaleya bogina avasobusobuye, tauna itoboinegu ina dimoni avatapiyedi.
28 Moe pasina itoboinegu dimoni avatapiyedi go, ame alatuuwokoimi konōve: Tomota idi goyo liliudi be idi tagíwaya liliudi sivaatoidi adi nuwotao bei sibabane. 29 Go avatauwa neta Baloma Kimaasabaina sitagiwoi, e adi nuwotao geya sibabaneyeta, go sem idi goyoyana ikaiyako vata yaidi goi.’†
30 Yeisu ina bóbwara amo nakae unana kidi sidigodigo bego dimoni Tauyana ikiinagove. Tauna nakae ilatuwokoidi.
Yeisu sinana be senao toidi
moe ina livala ana tokabikawanayao
(Madiu 12:46-50; Luke 8:19-21)
31 E Yeisu sinana be senao bogina sima moetala goi siitáoya, tuwo livala sietune ina Yeisu bego isowóduwo ima. 32 Tuwo boda Yeisu situsoobukobu silatuwoko sidigo kadi,
‘Gwa! Sinam be semowo moetala goi siitáoya; latuwodi kom kunovedi.’
33 Go kina Yeisu idigo kana,
‘Sinagu avatau? Segowo avatauwa?’
34 Imatavilavila tauyadi situsoobukobu igitedi idigo kana,
‘Sinagu be segowo goamedi. 35 Moitamo. Avatauwa neta Yaubada ina nuwonúwana siguuinuwe, e moe tauyadi segowo nakae niugowo nakae sinagowo.’
† 3:1 Maki 1:21. † 3:9 Maki 4:1; Luke 5:1-3. † 3:22 Madiu 9:34, 10:25. † 3:29 Luke 12:10.